Dié kreatiewe groepie vriende is nie bang vir ’n lawwe foto nie. Hulle is immers Millenniërs wat onder meer weet hoe om die volmaakte foto vir die sosiale media te neem. Foto: Onkgopotse Koloti.
Ja, dit klink soos iets uit die sitkom Friends. Maar ons praat nie hier van ’n episode uit dié TV-reeks waar ’n groep van ses jong New Yorkers 10 jaar lank, tot in 2004, weekliks wêreldwyd in sitkamers gekuier het nie.
Hulle speel ook nie saam in ’n sitkom nie, maar dié groep kreatiewe maats skryf nou hul onder­skeie suksesverhale.
Hy is die enigste een wat nie permanent in die woonstelblok bly nie, maar hy is so gereeld daar, die vriende beskou hom as hul “permanente gas”. Hy en Mila, wat pas twee nuwe flieks uit die pen van Deon Opperman verfilm het, is al sedert Februarie vanjaar ’n paartjie.
Dié twee is volgens die groep albei soos Monica (Courteney): Hulle is perfeksionisties, het ’n sterk mening, en albei kan in ’n japtrap opgewonde raak.
Toe ons die sewe by hul drie uniek gemeubileerde woonstelle ontmoet, hang ’n aansteeklike opwinding in die lug.
Die onderhoud en fotosessie is immers al drie maande gelede gereël omdat dit so ’n gesukkel was om ’n dag te kry waarop dié klomp gewilde, besige kreatiewe geeste almal op een slag bymekaar kon wees.
“Ons kom heeltyd by mekaar uit, maar dis nie noodwendig altyd gehaltetyd nie,” sê Bennie. “Ja, ons moet letterlik ’n braai of ’n kuier reël om regtig by mekaar uit te kom,” sê Ansu.
En watter sjefs in die groep maak die beste kos vir dié kuieraande? “Tussen my en Mila maak ons die lekkerste kos in die groep,” sê Burger, en die res beaam dit. “Ja-nee, as jy jouself benoem, moet dit jy wees,” terg Bennie hom.